Hellespontus
Hellespontus (alia nomina: Hellespontium Pelagus, Rectum Hellesponticum, Fretum Hellesponticum) (Turcice: Çanakkale Boğazı, Graece: Ἑλλήσποντος) est fretum angustum inter Mare Aegaeum et Propontidem in Turcia boreo-occidentali situm. Fretum in longitudinem 61 km, in latitudinem autem solum 1.2 usque ad 6 km patens altitudinis mediae 55 m est, maxima altitudine 82 m consequente. Aqua in utramque partem fluit, a Propontide in Mare Aegaeum supero impetu, in cursum adversum impetu infero mota. Hellespontus cum Propontide et Bosporo, Europam (sive paeninsulam Callipolitanam) ab Asia separans, est internationalis aquae via, quae Pontum Euxinum cum maribus Aegaeo et Mediterraneo coniungit. Ratio pontis pensilis freto iniciendi, ubi minima est distantia inter litora, qui Saricay (quae est pars urbis Çanakkale) in litore Asiatico cum urbe Kilitbahir in litore Europaeo coniungat, instituitur.